**Kornatska tragedija** dogodila se 30. kolovoza 2007. godine kada je skupina vatrogasaca nastradala pri gašenju požara na otoku Veliki Kornat. Od ukupno 13 vatrogasaca u skupini zahvaćenoj požarom, 12 ih je poginulo na licu mjesta ili preminulo u bolnicama, a jedini koji je preživio je tada 23-godišnji Frane Lučić iz Tisnog. Događaj je jedna od najvećih mirnodopskih nesreća koja je pogodila Hrvatsku.

**Kronologija događaja**

Ljeto 2007. obilježili su veliki požari diljem Europe, pa tako i u hrvatskom priobalju. Veliki požar otvorenog prostora izbio je 30. kolovoza 2007. godine na otoku Veliki Kornat i doveo do najveće tragedije u povijesti hrvatskog vatrogastva. Slijedi kronologija samog događaja i onoga što je uslijedilo narednih dana koji su se urezali u kolektivnu svijest hrvatskih građana, kao jedno od najtežih mirnodopskih razdoblja u hrvatskoj povijesti.[[1]](#footnote-1)

***30. kolovoza***

**11.48 sati**: Dojava kako je požar izbio na otoku Kornatu u uvali Vrulje, nedaleko od objekta Nacionalnog parka Kornati zvanog Karaula.

**Nakon 12.00 sati**: U šibenskoj vojarni Bribirskih mostina okuplja se 23 vatrogasaca Javne vatrogasne postrojbe Šibenik, DVD-a Tisno, DVD-a Vodice i DVD-a Zablaće.

**Oko 13 sati**: Vatrogasci se prebacuju helikopterom HV-a na otok Kornat: šestorica su iskrcana kod uvale Kravljačica, a preostalih 17 iznad uvale Šipnata. Na Murteru se pripremaju kruške s vodom radi prebacivanja na otok Kornat.

**13.30:** Zadnji put uspostavljena veza prve i druge skupine. Nešto kasnije se trojica vatrogasaca: Krešimir Grgas, Ivica Perković i Kristijan Popović izdvajaju jer im je prilikom iskrcavanja iz helikoptera ispala radio-stanica i mobitel. Vatrogasac Joško Klarić se penje na uzvisinu kako bi uspostavio vezu s operativnim dežurstvom i vatrogasnim zapovjedništvom.

**14.30**: Kanader polijeće iz Zemunika i gasi požar na Kornatu 50-ak minuta

**14.53:** Zapovjednik Dino Klarić posljednji put se javlja VOC-u Šibenik

**15.33:** Prva grupa koju čine vatrogasci DVD-a Zablaće u kontaktu s kolegama u VOC-u Šibenik upozoravaju kako nemaju kontakt s drugom grupom.

**15.35:** Kanader se upućuje na požarište kod Vodica.

**15.45:** Razmatra se mogućnost slanja još jedne grupe vatrogasaca kako bi pomogli kolegama.

**16.25:** Od jednog vatrogasca stiže prva alarmantna vijest da ima stradalih.

**17.20:** Helikopter stiže na Kornat i počinje traganje.

**17.35:** Na mjesto tragedije dolazi vatrogasac iz prve grupe i nalazi nastradale kolege.

**17.35 – 18.00 sati:** Gorska služba spašavanja predvođena Stipom Božićem kreće u akciju izvlačenja unesrećenih vatrogasaca.

**19.30:** Organizira se prihvat nastradalih vatrogasaca u Općoj bolnici u Zadru.

**19.40:** Izvučen je zadnji stradali vatrogasac.

**20.45:** Četvorica vatrogasaca prevezena su brodovima pomorske policije u Sukošan, a trojica unesrećenih helikopterom u Zemunik. Već je izvjesno kako su na požarištu smrtno stradali Gabrijel Skočić (20) iz Vodica, Marko Stančić (17) iz Šibenika, Hrvoje Strikoman (19) iz Vodica, Dino Klarić (33) iz Šibenika, Ivan Marinović (33) iz Grebaštice, Ivica Crvelin (42) iz Tisnog.

Sedam teško ozlijeđenih vatrogasaca: Tomislav Crvelin (23), Frane Lučić (23), Josip Lučić (19) i Ante Crvelin (23) iz Tisnog, te Ante Juričev Mikulin (22), Karlo Ševerdija (17) iz Vodica i Marinko Knežević (52) iz Boraje prevezeni su u Opću bolnicu Zadar.

**22.30:** Petero teže ozlijeđenih vatrogasaca: T. Crvelin, J. Lučić, A. Crvelin, K. Ševerdija i M. Knežević prevezeni su kolima Hitne pomoći u zagrebačku Traumatološku bolnicu te Kliničku bolnicu Dubrava.

Tijekom večeri prve strašne vijesti o stradanju vatrogasaca i slike prevoženja ozlijeđenih u bolnice duboko potresaju hrvatsku javnost.

**31. kolovoza**

Tijekom noći prema priopćenju PU šibensko-kninske je u Šibenik privedeno devet osoba zbog sumnje za izazivanje požara.

Tijekom noći na otok su upućene snage policije i Hrvatske vojske radi pretrage terena i osiguranja požarišta, a na mjesto nesreće izašli su i istražni sudac Županijskog suda i županijski državni odvjetnik iz Šibenika, policijska ekipa za očevide, te stručnjaci Centra za kriminalistička vještačenja MUP-a RH, kao i inspektori za požare Inspektorata unutarnjih poslova Republike Hrvatske.

Pregledom terena i očevidom, utvrđeno je kako su vatrogasci stradali na brdu iznad uvale Šipnata na otoku Kornat. Ravnatelj policije Marijan Benko, koji je tijekom noći obišao ozlijeđene u zadarskoj bolnici, formirao je Operativni stožer. Stožer koordinira svim aktivnostima MUP-a RH u pogledu tog događaja, a s ciljem utvrđivanja uzroka požara i okolnosti stradavanja vatrogasaca.

Na otoku Kornatu tijekom jutra započinje službena istraga koju predvodi istražni sudac Županijskog suda u Šibeniku Igor Ninić.

Tijekom dana tijela stradalih vatrogasaca prebacuju se na kopno.

Priveden je Paško Petrina (20), sezonski zaposlenik u Nacionalnom parku Kornati radi sumnje da je 30. kolovoza, između 11.00 i 11.30, počinio kazneno djelo protiv opće sigurnosti na način da je opušak cigarete odbacio u suhu travu i grmlje u neposrednu blizini objekta NP Kornati u uvali Vrulje. Nakon toga se vatra nošena jakim vjetrom proširila po čitavom otoku i ugrozila stambene, turističke i druge gospodarske objekte.

Dražen Slavica, zapovjednik Vatrogasne zajednice Šibensko-kninske županije, podnosi ostavku. Mladen Jurin, glavni vatrogasni zapovjednik, najavio je kako će dati ostavku jer se smatra moralno odgovornim.

**3. rujna**

Prema odluci Vlade Republike Hrvatske, 3. rujna je proglašen Danom žalosti u Hrvatskoj. Cijela Hrvatska oprostila se od tragično stradalih vatrogasaca.

Središnja Komemoracija za poginule vatrogasce održana je u Hrvatskom narodnom kazalištu u Šibeniku kojoj su prisustvovali članovi obitelji, kolege vatrogasci, čelnici Šibensko-kninske županije i Hrvatske vatrogasne zajednice te gotovo čitav državni vrh na čelu s predsjednikom RH Stjepanom Mesićem i predsjednikom Vlade Ivom Sanaderom.

Istog dana u Gradskoj vijećnici održana je sjednica Predsjedništva i Operativno-tehničkog stožera Hrvatske vatrogasne zajednice na kojoj je, u povodu pitanja je li trebalo intervenirati na otoku Kornat, istaknuto kako se vatrogasci moraju odazvati na svaku intervenciju te da će Hrvatska vatrogasna zajednica inzistirati na punoj odgovornosti svih sudionika u gašenju požara na otoku Kornat.

Na sjednici Predsjedništva i Operativno-tehničkog stožera Slavko Gauš, vatrogasni zapovjednik Primorsko-goranske županije, osvrnuo se na iskaze na Komemoraciji i u sredstvima javnog priopćavanja, posebno se osvrnuvši na iskaz predsjednika RH Stipe Mesića da je intervencija na Kornatu bila avantura, upitavši se da li će sve buduće intervencije biti avanture. Željko Šoša, vatrogasni zapovjednik Zadarske županije izjavio je da su primljene dojave o ugroženosti kuća te da se moralo izaći na intervenciju te da vatrogasci nisu „poslani u smrt“.

Dino Klarić i Ivan Marinović sahranjeni su u Šibeniku, a Ivica Crvelin i Marko Stančić sahranjeni su u Tisnom.

Na Trgu bana Josipa Jelačića u Zagrebu otvorena je knjiga žalosti za stradale vatrogasce.

**4. rujna 2007.**

U Vodicama su sahranjeni Gabrijel Skočić i Hrvoje Strikoman.

**5. rujna 2007.**

Ministar unutarnjih poslova RH Ivica Kirin donio je Odluku o osnivanju Interdisciplinarne ekspertne radne skupine, čija je zadaća utvrditi okolnosti požara i stradavanja vatrogasaca na otoku Kornat 30. kolovoza 2007., nakon čega će podnijeti izvješće Vijeću za nacionalnu sigurnost Republike Hrvatske. Za voditelja Radne skupine imenovan je Branko Smrekar, ravnatelj Učilišta vatrogastva, zaštite i spašavanja. Osim njega, Radna skupina ima još 20 članova, odnosno stručnjaka/eksperata iz raznih područja. U rad su uključeni stručnjaci iz Zavoda za sudsku medicinu i kriminalistiku Zagreb, Zavoda za sudsku medicinu KBC Firule Split, stručnjaci iz Državnog hidrometeorološkog zavoda, Zavoda za vatrootpornost tkanine Tekstilno-tehnološkog fakulteta u Zagrebu, Glavnog stožera OS RH Ministarstva obrane i Visoke škole za sigurnost. Također, u Radnu skupinu imenovani su i predstavnici Ravnateljstva policije, Inspekcije za zaštitu od požara i vatrogastva, Centra za kriminalistička vještačenja „Ivan Vučetić“, Visoke policijske škole te stručnjak za telekomunikacije.

**6. rujna 2007.**

Zapovjednik Vatrogasne zajednice Šibensko-kninske županije Dražen Slavica uhićen je zbog sumnje da je počinio teško kazneno djelo protiv opće sigurnosti. Slavicu je šibenska policija uhitila oko 10 sati, nakon čega je odveden na kriminalističku obradu povezanu sa stradavanjem vatrogasaca na Kornatima.

Vatrogasni zapovjednik Dražen Slavica smijenjen je s dužnosti zapovjednika Javne vatrogasne postrojbe Šibenik, a odluku o tomu donijelo je, na izvanrednoj sjednici, Šibensko poglavarstvo. Takvu je odluku Poglavarstvo donijelo na prijedlog Upravnog vijeća šibenske Javne vatrogasne postrojbe (JVP). U priopćenju se pak ističe kako je Slavica smijenjen zbog tragedije na otoku Kornatu 30. kolovoza, ali da se tom odlukom ne želi unaprijed “presuditi ni o krivnji ni o osobnoj odgovornosti” smijenjenoga županijskog vatrogasnog zapovjednika. Za v.d. zapovjednika šibenskoga JVP-a imenovan je dotadašnji Slavičin zamjenik Velimir Milošević, a za v. d. zamjenika zapovjednika Darko Dukić.

**7. rujna 2007.**

Na groblju sv. Duh u Tisnome pokopan je 19-godišnji Josip Lučić.

Sa sjednice Operativno-tehničkog stožera Hrvatske vatrogasne zajednice upućeno je priopćenje za javnost, u povodu izjava i medijskih pritisaka, u kojem se naglašava da vatrogasne postrojbe izlaze na mjesto događaja temeljem dojave ne birajući jesu li intervencije opasne. Županijski vatrogasni zapovjednici također smatraju neprimjerenim medijski i drugi linč prema županijskom vatrogasnom zapovjedniku Draženu Slavici prije okončanja stručne ekspertize i policijske istrage događaja.

Vatrogasni zapovjednik Istarske županije Dino Kozlevac u Puli je izrazio ogorčenost atmosferom linča koja je stvorena oko vatrogasaca nakon tragedije na Kornatu te je osudio uhićenje šibenskog županijskog vatrogasnog zapovjednika Dražena Slavice.

Smijenjeni Dražen Slavica priveden je istražnom sucu Županijskog suda u Šibeniku.

**8. rujna 2007.**

U Vodicama je pokopan Karlo Ševerdija.

**9. rujna 2007.**

Marinko Knežević pokopan je na mjesnom groblju u Boraji.

**12. rujna 2007.**

Preliminarni rezultati istrage o kojima je izviješten državni vrh na sjednici Vijeća za nacionalnu sigurnost pokazali su da je je tragediju vjerojatno izazvalo naglo jačanje požara, tzv. eruptivni požar. Na zatvorenoj sjednici (za javnost) Vijeća okupili su se predsjednici države, Sabora i Vlade, Stjepan Mesić, Vladimir Šeks i Ivo Sanader, kojima su predstavnici MUP-a i Državnog odvjetništva održali prezentaciju o poduzetim aktivnostima na utvrđivanju okolnosti nastanka požara i stradavanja vatrogasaca na Kornatu. Nakon završetka sjednice prezentacija je održana i za novinare, na kojoj je ravnatelj Policije Marijan Benko kazao da je do tragedije, u kojoj je poginulo jedanaest vatrogasaca, a dvojica se još bore za život, vjerojatno došlo zbog “spleta nesretnih okolnosti”.

**16. rujna 2007.**

U organizaciji Šibensko-kninske županije i braniteljskih udruga, organiziran je posjet članova obitelji i prijatelja mjestu stradanja vatrogasaca.

**18. rujna 2007.**

Na gradskom groblju u Vodicama pokopani su 67-godišnji Gordan Alﬁrev, tajnik Dobrovoljnoga vatrogasnog društva, koji je pogođen tragedijom na otoku Kornatu počinio samoubojstvo te Ante Juričev Mikulin, 12. žrtva Kornatske tragedije.

**GODINA 2007. – tragična za hrvatsko vatrogastvo**

Na Kornatu 30. kolovoza i u nekoliko idućih dana u bolnicama živote su izgubili:

1. Dino Klarić, rođen 16. prosinca 1974., JVP Šibenik, poginuo 30. kolovoza na otoku Kornat
2. Ivica Crvelin, rođen 12. lipnja 1955., JVP Šibenik, poginuo 30. kolovoza na otoku Kornat
3. Ivan Marinović, rođen 24. travnja 1975., JVP Šibenik, poginuo 30. kolovoza na otoku Kornat
4. Marko Stančić, rođen 25. prosinca 1990., DVD Tisno, poginuo 30. kolovoza na otoku Kornat
5. Gabrijel Skočić, rođen 15. travnja 1988., DVD Vodice, poginuo 30. kolovoza na otoku Kornat
6. Hrvoje Strikoman, rođen 11. veljače 1989., DVD Vodice, poginuo 30. kolovoza na otoku Kornat
7. Ante Crvelin, rođen 26. prosinca 1983., DVD Tisno, preminuo 1. rujna u Zagrebu
8. Tomislav Crvelin, rođen 18. rujna 1984., DVD Tisno, preminuo 3. rujna u Zagrebu
9. Marinko Kneževič, rođen 5. lipnja 1955., JVP Šibenik, preminuo 5. rujna u Zagrebu
10. Josip Lučić, rođen 12. veljače 1988, DVD Tisno, preminuo 5. rujna u Zagrebu
11. Karlo Ševerdija, rođen 1. prosinca 1984., DVD Vodice, preminuo 5. rujna u Zagrebu
12. Ante Juričev Mikulin, rođen 20. rujna 1985., DVD Vodice, preminuo 15. rujna u Splitu [[2]](#footnote-2)

Kornatsku tragediju je jedini preživio Frane Lučić, koji je pretrpio teške ozljede zbog zadobivenih opekotina.

Uz stradale u Kornatskoj tragediji, hrvatsko vatrogastvo je neposredno prije i nakon 30. kolovoza 2007. godine izgubilo još nekoliko članova.

Samo dan prije kornatske tragedije na gašenju velikog požara na brdu Sveti Nikola na otoku Hvaru preminuo je Marinko Jurić (50), vatrogasac DVD-a Stari Grad.[[3]](#footnote-3)

Hrvatska vatrogasna zajednica je dana 4. rujna 2007. godine ostala bez svog predsjednika dr. Marijana Mlinarića, koji je preminuo nakon kratke i teške bolesti.[[4]](#footnote-4) Dužnost predsjednika HVZ-a obnašao je od 2005. godine.

Gordan Alfirev (67), dugogodišnji tajnik DVD-a Vodice, shrvan Kornatskom tragedijom i gubitkom članova svog Društva, počinio je samoubojstvo 16. rujna 2007. godine.

**Uzroci Kornatske tragedije**

Od prvog dana pokušavalo se otkriti što je zapravo dovelo do stradavanja. Rezultati interdisciplinarne komisije koju je, ubrzo nakon nesreće osnovalo Ministarstvo unutarnjih poslova, predstavljeni su 16. lipnja 2008. te je navedeno kako je uzrok ove tragedije tzv. eruptivni požar.

Eruptivni požar predstavlja snažno ubrzanje izgaranja vegetacije (trave), potpomognuto nagibom kanjona, koje je sustiglo vatrogasce i izazvalo smrtonosne opekline. U uvjetima povoljne vegetacije, topografije i meteoroloških prilika, brzina širenja požara naglo se poveća i poprima obilježja erupcije.[[5]](#footnote-5)

Stajalište skupine sudskih vještaka u procesu koji se vodio protiv Dražena Slavice je da je tragediju izazvala eksplozija nehomogene plinske smjese (produkata isparavanja i nepotpunog izgaranja vegetacije) koja se uslijed atmosferskih uvjeta i konfiguracije terena nakupila u Klancu Šipnate na otoku i zapalila u nepovoljnom trenutku.[[6]](#footnote-6)

U javnosti su se javile i druge teorije. Jedna od teorija je kako je požar uzrokovala eksplozija ostataka NATO-bombe odbačene tijekom zračnih napada u “Kosovskoj krizi” 1999. godine, a čije ostatke je aktivirao prizemni požar trave. Ovo stajalište zauzeo je umirovljeni časnik Hrvatske vojske Nediljko Pušić, proučavajući slučaj i analizirajući satelitske snimke oblaka s područja Kornata toga dana kao i obilježja ozljeda na vatrogascima. Za ovu teoriju nisu nađeni dokazi u vidu ostataka bombe i krhotina.[[7]](#footnote-7)

Postoji i teorija o zapaljenju raspršenog goriva iz helikoptera koji je prevozio vatrogasce, koje je iscurilo u trenutku kada se helikopter nalazio neposredno iznad vatrogasaca. Sumnju u ovakav scenarij iznosili su neki članovi rodbine poginulih. Nisu zabilježena nikakva oštećenja na helikopteru koja bi dovela do ispuštanja goriva koje bi izazvalo eksploziju.[[8]](#footnote-8)

Sva provedena istraživanja te rezultati stručne ekspertize doveli su do istoga zaključka – do stradavanja vatrogasaca dovela je pojava tzv. eruptivnog požara.

**Kronologija suđenja Draženu Slavici**

Suđenje Draženu Slavici, tadašnjem zapovjedniku Vatrogasne zajednice Šibensko-kninske županije i jedinom optuženom za tragediju na Kornatu, počelo je u studenom 2010. nakon što je odlukom Vrhovnog suda sa šibenskog prebačeno na Županijski sud u Zadru. Tužiteljstvo je Slavicu teretilo za kazneno djelo protiv opće sigurnosti jer je na otok Kornat poslao dvojicu maloljetnika, civilnoga ročnika te vatrogasce koji nisu završili obuku helikopterskoga desantiranja. Osim toga, na teret mu se stavljalo i kašnjenje s akcijom spašavanja unesrećenih. Optužnica je napisana na više od 60 stranica, a sudski spis sadržava oko šest tisuća stranica.

Tijekom suđenja je ispitano više od stotinu svjedoka i pročitano na tisuće stranica raznih stručnih vještačenja.[[9]](#footnote-9)

Slavica je 20. siječnja 2021. godine pravomoćno oslobođen optužbe za smrt 12 vatrogasaca koliko ih je na licu mjesta i od posljedica stradalo pri gašenju požara na Kornatima 30. kolovoza 2007. godine. I prije toga dvaput je oslobođen optužbe, ali je Vrhovni sud uvijek ukidao presudu da bi ga u 2021. godini konačno pravomoćno oslobodili optužbe. Posljednji put Slavica je oslobođen pred vijećem zadarskog Županijskog suda 2018. godine, ali se šibensko županijsko državno odvjetništvo žalilo na presudu.

Vrhovni sud Hrvatske zaključio je kako je prvostupanjski sud pravilno zaključio da Slavica nije odgovoran za postupanja ili propuste osoba koje su trebale djelovati na temelju svojih ovlasti prema zakonu te nije bio nadležan za vođenje vatrogasne intervencije u kojoj su sudjelovale zračne snage, a Slavicu nitko nije ni ovlastio da zapovijeda vatrogasnom postrojbom.

Sud je naveo kako je pomoć zračne eskadrile došla znatno kasnije nego je zatražena, a Slavica nije bio odgovoran za teškoće u komunikaciji i nemogućnost stupanja u kontakt s gasiteljima, pa zbog toga on nije ni mogao znati što se događa na terenu. Vrhovni sud smatra da Slavica nije mogao predvidjeti eruptivni požar, tu rijetku i iznenadnu pojavu, a to ne bi mogao niti itko drugi da je bio u njegovoj poziciji i da je raspolagao onim informacijama koje je imao i Slavica.

"Optuženik je bez čekanja obavijestio nadležno tijelo o dojavi da su gasitelji nastradali, ali nije imao pravodobne i točne informacije o tome gdje su se gasitelji iskrcali iz helikoptera, kojim su se smjerom kretali, gdje je ostavljana vatrogasna kruška, niti o činjenici da su ušli u klanac i vatreno okruženje. Pravodobno je ispunio svoju zadaću izvještavanja nadležnih o potrebi spašavanja vatrogasaca", piše u oslobađajućoj presudi Vrhovnog suda.[[10]](#footnote-10)

Na kraju se zaključuje kako je zadaća sudova utvrditi je li optuženik počinio kazneno djelo, a ne utvrđivati tko je za to odgovoran, ako to nije optuženi.

"Vrhovni sud je ocijenio da je prvostupanjski sud pravilno odlučio kada je optuženika oslobodio optužbe"; kaže se na kraju priopćenja Vrhovnog suda o odluci koja je napisana na 13 stranica.

https://dnevnik.hr/vijesti/hrvatska/ocekuje-se-presuda-slavici-za-kornatsku-tragediju---302048.html

https://www.jutarnji.hr/vijesti/hrvatska/drazen-slavica-osloboden-odgovornosti-za-kornatsku-tragediju-ajme-zavrsila-je-i-ta-agonija-15044312

**Humanitarne akcije**

Odmah nakon tragedije, Hrvatska vatrogasna zajednica 31. kolovoza 2007. otvara poseban račun na koji sredstva pomoći za obitelji poginulih i stradalih vatrogasaca mogu uplaćivati vatrogasne organizacije. Na taj su račun kasnije sredstva uplaćivali i drugi subjekti.[[11]](#footnote-11)

Na sjednici Predsjedništva i Operativno-tehničkog stožera Hrvatske vatrogasne zajednice, održanoj 3. rujna 2007. u Šibeniku, pokrenuto je osnivanje Zaklade Kornati za prikupljanje pomoći obiteljima poginulih i stradalih vatrogasaca na Kornatima te za pomoć prilikom stradavanja vatrogasaca u drugim intervencijama i događajima.[[12]](#footnote-12)

T- Hrvatski telekom otvorio je humanitarnu telefonsku liniju 060 9009 za prikupljanje novca za pomoć obiteljima poginulih vatrogasaca i vatrogascima stradalim u gašenju požara na Kornatima. Akcija je trajala 30 dana.[[13]](#footnote-13)

U sklopu humanitarna akcija “Od srca...”, 18. rujna 2007. održana je nogometna utakmica i koncert za pomoć obiteljima stradalih vatrogasaca. Akcija je održana na splitskom stadionu na Poljudu, u organizaciji humanitarnih udruga Split Stars i Cor Unum. Prikupljeno je oko milijun kuna. Nakon završetka utakmice svi sudionici su kraju su izveli pjesmu Gorana Karana i Nenada Ninčevića “Ovo nije kraj” posvećenu preminulim vatrogascima.[[14]](#footnote-14)

U organizaciji Agrokora, HRT-a i Cromedie, te uz suradnju Hrvatske vatrogasne zajednice, održan je 3. listopada 2007. humanitarni koncert pod nazivom Hrabri ljudi u Košarkaškoj dvorani Dražen Petrović u Zagrebu. Ispred 4000 gledatelja nastupile su brojne glazbene zvijezde pjevajući u korist stradalih vatrogasaca na Kornatima, a koncert je prenosio i HRT. Novac se prikupljao i telefonskim pozivima. Na humanitarnom koncertu „Blagoslov kuraža“ u Arsenalu u Zadru, a koji su organizirali Kulturno-zabavna udruga Porat, općine Tisno i Murter te mještani otoka Murtera, prikupljeno je 55 000 kuna namijenjenih za gradnju spomenika vatrogascima poginulim na Kornatu.[[15]](#footnote-15)

**Obilježavanje Kornatske tragedije**

Na sjednici Predsjedništva i Operativno-tehničkog stožera Hrvatske vatrogasne zajednice održanoj 3. rujna 2007. godine u Šibeniku, dan stradavanja vatrogasaca na otoku Kornat, 30. kolovoza, proglašen je Danom sjećanja na poginule vatrogasce. Od 2008. na taj dan, temeljem Naputka Hrvatske vatrogasne zajednice, u svim vatrogasnim postrojbama i organizacijama, u znak sjećanja i počasti za poginule vatrogasce istaknute su državne zastave na pola koplja te su uključene u 15,25 sati vatrogasne sirene u trajanju od jedne minute.[[16]](#footnote-16)

Od 2008. godine, na dan stradanja vatrogasaca, na otok Kornat dolaze obitelji i prijatelji stradalih vatrogasaca, te visoki državni i vatrogasni dužnosnici kako bi odali počast nastradalima. Na prvoj obljetnici 2008. godini se na otoku okupilo oko 1000 ljudi.[[17]](#footnote-17) Na otoku Kornat se na Dan sjećanja održava sveta misa za stradale vatrogasce.

U Vodicama je 31. kolovoza 2008. održan prvi mimohod sjećanja na četvoricu poginulih vodičkih vatrogasaca na Kornatima.[[18]](#footnote-18) Mimohod sjećanja u Vodicima je postao tradicionalno mjesto okupljanja hrvatskih vatrogasaca i odavanja počasti stradalim kolegama.

Vatrogasne organizacije, ali i druge udruge, održale su niz manifestacija u spomen na nastradale vatrogasce.

**Spomen obilježja za kornatske heroje**

U Vodicama je 24. kolovoza 2008. godine u Gradskom parku Vodice, u nazočnosti velikog broja Vodičana i njihovih gostiju iz cijele Hrvatske, svečano otkriveno spomen-obilježje četvorici tragično stradalih vatrogasaca iz Vodica - Gabrijelu Skočiću, Karlu Ševerdiji, Anti Juričevu-Mikulinu i Hrvoju Strikomanu.[[19]](#footnote-19)

U nazočnosti obitelji, rodbine i prijatelja poginulih vatrogasaca u kornatskoj tragediji, Ivice Crvelina, Dina Klarića, Marinka Kneževića i Ivana Marinovića, pripadnika Javne vatrogasne postrojbe Grada Šibenika te brojnih članova vatrogasnih postrojbi diljem Hrvatske, na čelu s glavnim vatrogasnim zapovjednikom Mladenom Jurinom, gradonačelnica Šibenika Neda Klarić otkrila je 30. kolovoza 2008. spomen-ploču za stradale šibenske vatrogasce. Spomen-ploča postavljena je ispred zgrade Vatrogasnog doma u Šibeniku, uz lik svetoga Florijana, zaštitnika vatrogasaca, a imena četvorice tragično stradalih vatrogasaca uklesana su na ploči koja je položena na kamen donesen s mjesta njihova stradavanja na otoku Kornat. Otkrivanju spomen ploče bio je nazočan i Dražen Slavica, bivši županijski vatrogasni zapovjednik.[[20]](#footnote-20)

Na Vatrogasnom domu u Tisnom 29. kolovoza 2008. otkrivena je spomen-ploča petorici pripadnika DVD-a Tisno: Marku Stančiću, Josipu Lučiću, Anti, Ivici i Tomislavu Crvelinu. Uz obitelji stradalih, prijatelje, sumještane i kolege vatrogasce, na svečanosti je bio nazočan i Frane Lučić, jedini preživjeli iz skupine.[[21]](#footnote-21)

U spomen na tragično stradale vatrogasce na Kornatu, u proljeće 2010. otpočela je akcija izgradnje spomenika dvanaestorici poginulih koja je krajem lipnja 2010. privedena kraju. Više od tisuću profesionalnih i dobrovoljnih vatrogasaca iz gotovo cijele Hrvatske, uz pomoć graditelja suhozida s otoka Paga, te brojnih dragovoljaca iz drugih udruga, sudjelovali su u izgradnji 12 križeva na otoku Kornatu kao i kapelice Sv. Florijana. Križevi od suhozida izgrađeni su prema idejnom rješenju Nikole Bašića, a dugački su 25, široki 15 i visoki 1,20 metara. Za izgradnju jednog križa bilo je potrebno 35 do 40 kubika kamena koji se uzimao sa samog otoka. U 12 spomen križeva ugrađeno je oko 700 kubika kamena koji će zauvijek svjedočiti nezapamćenoj tragediji, ali i jedinstvu više od tisuću dobrovoljnih graditelja iz svih krajeva Hrvatske.[[22]](#footnote-22)

U organizaciji županije Šibensko-kninske dana 30. kolovoza 2010. godine, točno 3 godine nakon najvećeg stradanja vatrogasaca u hrvatskoj povijesti, otvoreno je spomen-područje u znak pogibije 12 vatrogasnih heroja na Kornatima u uvali Šipnat podno Velog Vrha. Spomen područje sastoji se od 12 spomen križeva i memorijalne kapelice posvećene Sv. Florijanu.[[23]](#footnote-23)

1. Kronologija događaja je preuzeta iz: Vatrogasni vjesnik 8/9.2007., 6-22 [↑](#footnote-ref-1)
2. Novak, Antun, Miroslav Kirinčić, Vedran Runjić, Vlado Šoštarić: 140 godina hrvatske vatrogasne zajednice 1876.- 2016., 233. [↑](#footnote-ref-2)
3. Vatrogasni vjesnik, 9/10.2007., 35. [↑](#footnote-ref-3)
4. Novak, Antun, Miroslav Kirinčić, Vedran Runjić, Vlado Šoštarić: 140 godina hrvatske vatrogasne zajednice 1876.- 2016., 236. [↑](#footnote-ref-4)
5. Knežević; Sedam godina od kornatske tragedije; u Kemija u industriji : Časopis kemičara i kemijskih inženjera Hrvatske, broj 1/2 2015.; 77 [↑](#footnote-ref-5)
6. Isto, 79 [↑](#footnote-ref-6)
7. Isto, 80 [↑](#footnote-ref-7)
8. Isto, 80 [↑](#footnote-ref-8)
9. https://dnevnik.hr/vijesti/hrvatska/ocekuje-se-presuda-slavici-za-kornatsku-tragediju---302048.html [↑](#footnote-ref-9)
10. https://www.jutarnji.hr/vijesti/hrvatska/drazen-slavica-osloboden-odgovornosti-za-kornatsku-tragediju-ajme-zavrsila-je-i-ta-agonija-15044312 [↑](#footnote-ref-10)
11. Vatrogasni vjesnik, 9/10.2007., 8. [↑](#footnote-ref-11)
12. Novak, Antun, Miroslav Kirinčić, Vedran Runjić, Vlado Šoštarić: 140 godina hrvatske vatrogasne zajednice 1876.- 2016., 231., 236. [↑](#footnote-ref-12)
13. Vatrogasni vjesnik, 9/10.2007., 13. [↑](#footnote-ref-13)
14. Vatrogasni vjesnik, 9/10.2007., 20. [↑](#footnote-ref-14)
15. Vatrogasni vjesnik, 9/10.2007., 22. [↑](#footnote-ref-15)
16. Vatrogasni vjesnik, 8/9.2008., 6. [↑](#footnote-ref-16)
17. Vatrogasni vjesnik, 8/9.2008., 5. [↑](#footnote-ref-17)
18. Vatrogasni vjesnik, 8/9.2008., 7. [↑](#footnote-ref-18)
19. Vatrogasni vjesnik, 8/9.2008., 6. [↑](#footnote-ref-19)
20. Vatrogasni vjesnik, 8/9.2008., 7. [↑](#footnote-ref-20)
21. Vatrogasni vjesnik, 8/9.2008., 7. [↑](#footnote-ref-21)
22. 140 godina hrvatske vatrogasne zajednice 1876.- 2016., 235. [↑](#footnote-ref-22)
23. 140 godina hrvatske vatrogasne zajednice 1876.- 2016., 235. [↑](#footnote-ref-23)